L-Ewwel Pitazz – Paragrafi 131-140 Imma sejra biss insemmi hawnhekk li dawn id-diversi tbatijiet kienu waslu għall-quċċata, u jiena ddeċidejt li dawn id-dubji tiegħi kellhom jieqfu qabel il-voti perpetwi tiegħi. Matul iż-żmien kollu tat-tiġrib tiegħi, tlabt li s-saċerdot, li miegħu jiena kelli niftaħ qalbi kollha, biex jiġi imdawwal. Tlabt lil Alla li Huwa stess jgħinni u jagħtini l-grazzja biex inkun nista' nfisser ukoll anke l-iktar affarijiet sigrieti li jeżistu bejni u bejnu u li nkun lesta li, jiddeċiedi x'jiddeċiedi s-saċerdot, inkun nista' naċċettah bħallikieku kien ġej minn Ġesu' nnifsu. Jgħaddi x'jgħaddi ġudizzju fuqi, kulma ridt kienet il-verita' u tweġiba deċiża għal ċerti mistoqsijiet. Jien tlaqt lili nnifsi f'idejn Alla għal kollox, u ruħi (kollha) kienet qiegħda tixtieq il-verita'. Ma stajtx inkompli ngħix iktar fid-dubju għalkemm, fil-fond ta' ruħi, kont ċerta fuq li ċerta li dawn l-affarijiet kienu ġejjin minn Alla, li kont lesta nagħti ħajti għal din il-ħaġa. Imma poġġejt l-opinjoni tal-konfessur fuq kollox, u ddeċidejt li nagħmel dak li ħaseb li jkun l-aħjar u li naġixxi skont il-parir li hu jagħtini. Kont qiegħda nistenna l-waqt li jiddeċiedi x'kelli nagħmel għall-bqija ta' ħajti. Kont naf li kollox kien jiddependi minn din il-ħaġa. Ma tantx kien jimpurtani jekk dak li kellu xi jgħidli kienx jaqbel ma' l-ispirazzjonjiet tiegħi jew il-kuntrarju; dan ma kellux iktar importanza għalija. Ridt inkun naf il-verita' u nimxi fuqha. Ġesu', Inti tista' tgħinni! Minn dan il-mument, erġajt bdejt mill-ġdid. Naħbi l-grazzji kollha ġewwa ruħi u nistenna lil dak li l-Mulej bi ħsiebu jibgħatli, ikun min ikun. Bl-ebda dubju f'qalbi, tlabt lill-Mulej innifsu li jindenja ruħu jgħinni f'dawn il-mumenti, u ħassejt ħjiel ta' kuraġġ jidħol ġewwa ruħi. Irrid nerġa' nsemmi li hemm xi konfessuri li qishom diretturi spiritwali veri, imma biss sakemm l-affarijiet ikunu sejrin sewwa. Meta r-ruħ issib ruħha fi bżonn ikbar, huma jitħawdu, u jew ma jkunux jistgħu, jew ma jkunux iridu jifhmu lir-ruħ. Huma jippruvaw jeħilsu minn dak li jkun malajr kemm jista' jkun. Imma jekk ir-ruħ tkun umli, dejjem tieħu xi ġid żgħir jew ieħor. Alla stess xi drabi jitfa' xaqq dawl fil-profondita' tar-ruħ, minħabba l-umilta' u l-fidi tagħha. Il-konfessur xi drabi jgħid xi ħaġa li hu qatt ma kellu l-intenzjoni li jgħid, mingħajr ma hu stess jintebaħ sewwa x'ikun qed jgħid. O, ħalli lir-ruħ temmen li kliem bħal dan huwa l-kliem tal-Mulej innifsu! Għalkemm fil-verita' għandna nemmnu li kull kelma li tingħad fil-konfessinarju tkun ġejja minn Alla, dik li semmejt hawnhekk hija ħaġa direttament minn Alla. U r-ruħ tintebaħ li s-saċerdot ma jkunx jaf x'inhu jagħmel, li hu qiegħed igħid affarijiet li kieku ma jixtieqx igħid. Alla jippremja l-fidi b'dan il-mod. Ħafna drabi jiena stess għaddejt min din l-esperjenza. Wieħed saċerdot għaref ħafna u rrispettat (aktarx Dun Wilkowski, il-konfessur tas-sorijiet fi Plock), li xi drabi kont inzertajt immur inqerr għandu, dejjem kien sever u kontra dawn l-affarijiet (li kont inressaq quddiemu). Imma darba hu weġibni: "Ftakar, Sor, li jekk Alla qiegħed jitlob dan mingħandek, inti m'għandekx teħodha kontrih. Xi drabi Alla jkun irid jiġi mfaħħar propju b'dan il-mod. Kun fil-paċi; dak li Alla jkun beda, Huwa jispiċċah. Imma ngħidlek dan: fedelta' lejn Alla u umilta'. U għal darb'oħra: umilta'. Ftakar sewwa dak li għidtlek illum." Jiena fraħt ħafna, u ħsibt li forsi dan is-saċerdot kien fehemni. Imma ġara li qatt ma rġajt mort inqerr għandu. Darba minnhom, waħda Madre mill-anzjani (aktarx Madre Jane ) sejħitli, u bdew donnhom neżlin fuq rasi sajjetti jaħarqu mis-sema kaħlani, tant li lanqas stajt nifhem fuq xiex kien l-istorbju kollu. Imma wara ftit fhimt li dan kollu kien dwar ħaġa li fuqha jiena ma kelli l-ebda kontroll. Hija qaltli, "Neħħiha minn rasek, Sor, li l-Mulej Ġesu' jista' jkun qiegħed jikkomunika b'mod hekk intimu ma' gozz miżeru ta' imperfezzjonijiet bħalek! Ftakar li huwa biss ma' erwieħ qaddisin li l-Mulej Ġesu' jikkomunika b'dan il-mod!" Jien ammettejt li kellha raġun, għax jien tassew persuna miżerabbli, imma jiena xorta waħda nafda fil-ħniena ta' Alla. Meta ltqajt mal-Mulej, umiljajt ruħi u għidtlu, "Ġesu', jien jidhirli li Inti ma tassoċjax ruħek b'mod intimu ma' persuni msejkna bħali." Kun fil-paċi, binti, huwa preċiżament permezz ta' miżerja bħal din li Jiena rrid nuri l-qawwa tal-ħniena Tiegħi. Jiena fhimt li din l-Madre riedet biss tgħaddini minn umiljazzjoni (li tiswa għall-ġid). + O Ġesu' tiegħi, Int ġarrabtni tant drabi f'din il-ħajja qasira tiegħi! Wasalt biex nifhem ħafna affarijiet, affarijiet li issa jgħaġġbuni. O, kemm hi ħaġa tajba tintelaq għal kollox f'idejn Alla u tagħtih liberta' sħiħa sabiex Huwa jaħdem f'ruħ dak li jkun! Waqt it-tielet prova, il-Mulej tani x'nifhem li għandi noffri lili nnifsi Lilu, sabiex ikun jista' jagħmel fija dak li jogħġbu. Kien ser ikolli nibqa' wieqfa quddiemu bħala offerta ta' vittma. Għall-ewwel, ħassejt ċertu ammont ta' biża', għax ħassejtni kompletament miżerabbli u kont naf tajjeb ħafna li dan kien il-każ. Għal darb'oħra weġibt lill-Mulej, "Jien l-istess miżerja: kif jista' nkun ostaġġ (għall-oħrajn)?" Illum inti dan ma tistax tifhmu. Għada waqt l-adorazzjoni, Jiena ngħarrafhulek. Qalbi bdiet tirtogħod, kif ukoll ruħi, għax dan il-kliem baqa' nieżel fil-fond ta' ruħi. Il-kelma ta' Alla hija ħajja. X'ħin mort għall-adorazzjoni, ħassejt ġewwa ruħi li kont dħalt fit-tempju ta' Alla l-ħaj, li l-Majesta' Tiegħu hija kbira u ħadd ma jista' jifhimha. U Huwa għarrafni dak li wkoll l-ispirti l-iżjed safja huma f'għajnejh. Għalkemm minn barra ma rajt xejn, il-preżenza ta' Alla mlietni. F'dak l-istess waqt l-intellett tiegħi iddawwal b'mod stramb. Quddiem l-għajnejn ta' ruħi għaddiet dehra; din kienet bħad-dehra li Ġesu' kellu fil-Ġnien taż- Żebbuġ. L-ewwel it-tbatijiet fiżiċi u ċ-ċirkostanzi kollha li kellhom iżiduhom; (imbagħad) il-għan kollu tat-tbatijiet spiritwali u dawk li ħadd ma kien ser ikun jaf bihom. Kollox daħal fid-dehra; suspetti foloz, telfien tal-fama. Jiena hawnhekk, qed naqtagħha fil-qasir, imma dan l-għarfien kien diġa' daqshekk ċar li dak li għaddejt minnu iktar tard ma kien bl-ebda mod differenti minn dak li jien għaraft f'dak il-waqt. Ismi kellu jkun: "sagrifiċċju." Meta spiċċat din id-dehra, għaraq kiesaħ kien qed jaħsilli moħħi. Ġesu' għarrafni li, ukoll jekk jiena ma kontx ser nagħti l-kunsens tiegħi għal din il-ħaġa, xorta waħda stajt insalva, u Hu ma kienx ser inaqqas il-grazzji Tiegħu, imma xorta kien ser ikompli jkollu l-istess relazzjoni intima miegħi, sabiex ukoll jekk ma nkunx tajt il-kunsens tiegħi biex nagħmel dan is-sagrifiċċju, il-ġenerożita' ta' Alla ma kenitx ser tonqos minħabba f'hekk. U l-Mulej għarrafni li l-misteru kollu kien jiddependi minni, mill-kunsens ħieles tiegħi għas-sagrifiċċju, mogħti bl-użu sħiħ fil-fakultajiet tiegħi. F'dan l-att ħieles u konxju kien hemm il-qawwa u l-valur kollu quddiem il-Majesta' Tiegħu. Ukoll jekk l-ebda waħda minn dawn l-affarijiet li jien kont offrejt lili nnifsi għalihom, qatt ma kienet ser tiġrili; quddiem il-Mulej kollox kien bħallikieku kien diġa sar. F'dak il-waqt, jiena ntbaħt li kont dieħla f'għaqda mal-Majesta' ta' Alla li ħadd ma jista' jifhimha. Ħassejt li Alla kien qiegħed jistenna l-kelma tiegħi, il-kunsens tiegħi. Imma l-ispirtu tiegħi ntefa' fil-Mulej u għidt: "Agħmel bija dak li jogħġbok. Jiena noqgħod għar-rieda Tiegħek. Mil-lum 'il quddiem, ir-rieda mqaddsa Tiegħek tkun l-ikel tiegħi, u jiena nkun fidila għall-ordnijiet Tiegħek bil-għajnuna tal-grazzja Tiegħek. Agħmel bija dak li jogħġbok. Nitolbok, O Mulej, kun miegħi, f'kull mument ta' ħajti." F'daqqa waħda, meta tajt il-kunsens tiegħi għas-sagrifiċċju b'qalbi kollha u bir-rieda tiegħi kollha, il-preżenza ta' Alla mlietni. Ruħi ġiet mgħaddsa f'Alla u mimlija kollha kemm hi b'ferħ kbir li ma nistax infisser bil-kitba lanqas l-iċken parti minnu. Ħassejt li l-Majesta' Tiegħu kien madwari. Kont magħuqda b'mod starordinarju ma' Alla. Rajt li Alla kien ferħan ħafna bija u min-naħa tiegħi, l-ispirtu tiegħi għereq ġewwa Fih. Billi għaraft din l-għaqda tiegħi ma' Alla, ħassejtni maħbuba b'mod speċjali u jien ukoll ħabbejt, b'ruħi kollha. Seħħ misteru kbir waqt dik l-adorazzjoni, misteru bejn il-Mulej u bejni. Deherli li kont ser immut bl-imħabba (meta kont se nara) il-ħarsa Tiegħu. Tkellimt ħafna mal-Mulej, mingħajr ma għidt kelma waħda. U l-Mulej qalli: Inti l-għaxqa ta' Qalbi; mil-lum 'il quddiem, kull waħda mill-azzjonjiet tiegħek, anke l-iċken waħda, se tkun għaxqa f'għajnejja, tagħmel x'tagħmel. F'dak il-waqt ħassejtni kkonsagrata mill-ġdid. Ġismi kien l-istess wieħed, imma ruħi kienet differenti; issa Alla kien qiegħed igħix ġewwa fiha bl-għaxqa kollha Tiegħu. Dan mhux dak li ħassejt, imma din kienet ir-realta' li jiena kont qed nagħraf u li xejn ma jista' jitfiha. Seħħ misteru kbir bejn Alla u bejni. Il-kuraġġ u s-saħħa baqgħu ġewwa ruħi. Meta spiċċa l-ħin tal-adorazzjoni, ħriġt 'il barra u lqajt bil-kalma kollha dak kollu li qabel kont nibża' minnu. Meta ħriġt fil-kuritur, kien hemm tistennieni tbatija kbira u umiljazzjoni mingħand ċerta persuna. Aċċetajtha b'sottomissjoni għal volonta' iktar għolja u fittixt il-kenn ħdejn il-Qalb l-iżjed Qaddisa ta' Ġesu', u għarraftu li jiena kont lesta għal dak li offrejt lili nnifsi għalih. It-tbatija bħal qisha kienet tinbet mill-art. Madre Margaret stess kienet tistagħġeb. Għall-oħrajn, ħafna affarijiet kienu jibqgħu għaddejjin mingħajr ħadd ma kien jagħti kashom; imma fil-każ tiegħi, xejn ma kien jibqa' għaddej mingħajr ħadd ma jagħti kasu; kull kelma kienet tiġi miflija, kienu għassa għal kull pass li nagħmel. Waħda Soru qaltli, "Lesti ruħek, Sor, biex tilqa' salib ċkejken mingħand il-Madre Superjura. Jiena nitħassrek." Imma jien fraħt fil-fond ta' ruħi meta smajt dan, u kien ili żmien twil lesta għalih. Meta hija rat il-kuraġġ tiegħi, stagħġbet. Issa qiegħda nara li ruħ ma tistax tagħmel ħafna waħedha, imma flimkien ma' Alla tista' tagħmel kollox. Araw x'tista' tagħmel il-grazzja ta' Alla. Ftit huma dawk l-erwieħ, li jkunu dejjem għassa għall-grazzji ta' Alla u terġa' huma anqas dawk l-erwieħ li jimxu bil-fedelta' fuq dawk l-ispirazzjonijiet. Imma ruħ li hija fidila lejn Alla ma tistax tikkonferma l-ispirazzjonijiet tagħha stess; għandha tissottomettihom għall-ġudizzju ta' saċerdot li jkun għaref u prudenti ħafna; u sakemm tkun aktar ċerta mhux ħażin , għandha tibqa' ma tafdax. M'għandhiex, fuq l-inizzjattiva tagħha biss, tpoġġi l-fiduċja tagħha f'dawn l-ispirazzjonijiet u l-grazzji għolja oħra, għax inkella tkun qiegħda tpoġġi lilha nnifisha quddiem telfiet kbar. Ukoll jekk ruħ tista' tiddistingwi mill-ewwel bejn ispirazzjonijiet foloz u dawk li jkunu ġejjin minn Alla, xorta waħda għandha toqgħod attenta, għax ħafna affarijiet mhumiex ċerti. Alla jieħu gost u jifraħ meta ruħ ma tafdax minħabba fiha nnfisha; għax tkun tħobbu, tkun prudenti u hi stess titlob u tfittex l-għajnuna sabiex tkun ċerta li jkun tassew Alla li qiegħed jaħdem ġewwa fiha. U meta l-konfessur li jkun jaf x'inhu jagħmel dan jikkonfermah, ir-ruħ għandha tkun fil-paċi u tingħata f'idejn Alla, skont id-direzzjonijiet tiegħu; jiġifieri, skont id-direzzjonijiet tal-konfessur. Imħabba safja għandha l-ħila tagħmel affarijiet kbar, u mhijiex se titkisser minħabba xi diffikulta' jew xkiel. Filwaqt li tibqa' b'saħħitha fost diffikultajiet kbar, hekk ukoll hija tippersevera fil-ħajja mimlija bix-xogħol komuni ta' kuljum. Hija taf li hemm bżonn ħaġa waħda biss sabiex togħġob lil Alla: li hija tagħmel ukoll l-iċken affarijiet b'imħabba kbira – imħabba, u dejjem imħabba. L-imħabba safja ma tiżbalja qatt. Id-dawl tagħha huwa abbundanti iktar milli jkun mistenni. Hija ma tagħmel xejn li jista' ma jogħġobx lil Alla. Hija inġenjuża sabiex tagħmel sak li l-iktar jogħġob lil Alla, u ħadd ma jlaħħaq magħha. Tkun kuntenta meta tkun tista' tiżvojta lilha nnfisha u taqbad bin-nar bħal offerta safja. Iktar ma tagħti minn tagħha, iktar issir kuntenta. Imma minbarra hekk, ħadd ma jista' jintebaħ bil-perikli mill-bogħod bħalma tista' tagħmel l-imħabba; hija taf kif għandha tikxef xi ħaġa u taf ukoll ma' min għandha taħdem.
Djarju ta' Swor Fawstina – L-1 Pitazz (par.131-140)